UDHËZIM
Nr. 11, datë 4.4.2022
PËR EMËRIMIN, FUNKSIONIMIN DHE SHPËRBLIMIN E KËSHILLIT MBIKËQYRËS NË SHOQËRITË AKSIONARE SHTETËRORE

Në zbatim të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, dhe të vendimit të Këshillit të Ministrave nr. 570, datë 3.1.2018, “Për këshillat mbikëqyrës të shoqërive aksionare shtetërore”,
UDHËZOJ:

I. Kriteret dhe përbërja e këshillit mbikëqyrës

1. Numri i anëtarëve të këshillave mbikëqyrës të shoqërive aksionare është, si më poshtë:

- për shoqëritë e vogla dhe të mesme, tre anëtarë;
- për shoqëritë që veprojnë në sektorët strategjikë me rëndësi të veçantë, gjashtë anëtarë.

2. Përbërja e anëtarëve të këshillit mbikëqyrës miratohet nga ministri i Financave dhe Ekonomisë, nga të cilët:

2/3 e anëtarëve të këshillit mbikëqyrës propozohen nga përfaqësuesi i pronarit, ndërsa 1/3 propozohet nga ministritë e linjës administrative.

3. Kandidati për anëtar në këshillin mbikëqyrës duhet të plotësojë kriteret, si më poshtë:

a) të jetë punonjës i institucioneve shtetërore qendrore, me eksperiencë jo më pak se 5 vjet, kur legjislacioni nuk pengon pjesëmarrjen e tyre në funksione të tjera;
b) mund të jetë specialist i institucioneve kërkimore shkencore, pedagog i universiteteve shtetërore, me vjetërsi në punë jo më pak se 5 vjet, si dhe persona që gëzojnë autoritet profesional në fusha të caktuara.

4. Nuk mund të emërohen anëtar në këshillat mbikëqyrës:

a) punonjës të organeve shtetërore, qendrore a vendore, që kryejnë funksione kontroll revizioni;
b) punonjës që janë emëruar anëtarë në drejtoritë e shoqërive tregtare, si dhe punonjës që janë emëruar drejtor në ndërmarrjet shtetërore të pa transformuara në shoqëri tregtare;
c) kushdo që ka konflikt interesash, sipas përcaktimit në ligjin nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”;
d) anëtarët e këshillit mbikëqyrës nuk mund të jenë të punësuar në shoqëri.

II. Emërimi i këshillit mbikëqyrës

1. Ministria e linjës, në përputhje me raportin pjesëmarrës në përbërjen e këshillit mbikëqyrës, paraqet në Ministrinë e Financave dhe Ekonomisë kandidaturat e saj në një periudhë 15-ditore nga marrja e kërkesës.

2. Kandidaturat shoqërohen detyrimisht me CV-të përkatëse dhe deklaratën e konfliktit të interesit.

3. Drejtoria e Administrimit të Pronës Shtetërore përgatit urdhrin për emërim ose ndryshim, i cili firmoset nga ministri i Financave dhe Ekonomisë ose i autorizuari i tij.

4. Me propozim të ministrit të Financave dhe Ekonomisë (të autorizuarit të tij), këshilli mbikëqyrës, në mbledhjen e tij të parë zgjedh me shumicë votash kryetarin dhe nënkryetarin. Këshilli mbikëqyrës mund të caktojë gjithashtu edhe një sekretar, me një shpërblim mujor deri në 15 000 lekë për shoqëritë strategjike dhe deri në 10 000 lekë për ato jostrategjike. Sekretari i këshillit mbikëqyrës do të jetë përfaqësues i shoqërisë apo përfaqësues i MFE-së.

5. Kryetari i këshillit mbikëqyrës (në mungesë të tij, nënkryetari) ka këto detyra:

a) thërret dhe drejton mbledhjen e këshillit mbikëqyrës sipas rendit të ditës të përcaktuar;
b) cakton detyra të veçanta për anëtarët e këshillit (kur e gjykon të nevojshme);
c) firmos në emër të këshillit mbikëqyrës kontratën “Për administrimin e shoqërisë” me drejtorinë e shoqërisë, firmos vendimet e këshillit mbikëqyrës, informacione dhe çdo lloj shkrese që duhet të drejtohet në MFE.

6. Ministria e linjës është e detyruar të njoftojë menjëherë MFE-në në rastet kur anëtarët e këshillit mbikëqyrës, përfaqësuesi i tij largohet, apo legjislacioni pengon pjesëmarrjen në këshillin mbikëqyrës, duke propozuar edhe zëvendësuesin e tij.

7. Këshilli mbikëqyrës emërohet për mandat 3-vjeçar me të drejtë rizgjedhjeje.

8. Nëse një anëtar i këshillit mbikëqyrës nuk merr pjesë në tri mbledhje radhazi, atëherë ministri i Financave dhe Ekonomisë merr vendimin për lirimin e tij nga detyra.

III. Procedurat për zhvillimin e mbledhjeve të këshillit mbikëqyrës

1. Këshilli mbikëqyrës e zhvillon veprimtarinë nëpërmjet mbledhjeve të anëtarëve të tij mbi bazën e një programi vjetor të miratuar për aktivitetin e drejtorisë dhe të mbledhjeve të tjera të posaçme të kërkuara nga vetë këshilli apo drejtoria.

2. Kryetari i këshillit mbikëqyrës përcakton rendin e ditës së mbledhjes së këshillit mbikëqyrës në bazë të programit vjetor të miratuar si më lart. Ai përcakton kohën dhe vendin e zhvillimit të mbledhjes.

3. Drejtoria e sh.a.-së mund të kërkojë shqyrtimin nga këshilli mbikëqyrës edhe të problemeve të tjera të rëndësishme, që dalin gjatë veprimtaritë së zakonshme e që nuk janë të parashikuara në programin vjetor, të cilat mund të shtohen në rendin e ditës të përgatitur nga këshilli mbikëqyrës.

4. Raportet dhe materialet e përgatitura për t’u paraqitur në mbledhjen e këshillit mbikëqyrës sipas rendit të ditës të miratuar, u dorëzohen anëtarëve të këshillit mbikëqyrës nga drejtuesit e shoqërisë 10 ditë para mbledhjes. Ndryshimet në kohë bëhen vetëm me miratimin e kryetarit.

5. Zhvillimi i mbledhjeve të këshillit mbikëqyrës dokumentohet në librin e protokollit nga sekretari i këshillit mbikëqyrës. Mbi bazën e protokollit të mbajtur zbardhen vendimet e këshillit mbikëqyrës të cilat do të firmosen nga të gjithë anëtarët.

6. Në raste të veçanta, me miratimin e kryetarit të këshillit mbikëqyrës diskutimet regjistrohen në kaseta. Protokolli dhe kasetat me regjistrimet e mbledhjeve janë dokumente për përdorim të brendshëm dhe ruhen nga sekretari i këshillit mbikëqyrës, sipas akteve ligjore e nënligjore mbi arkivat.

7. Një kopje e vendimeve të këshillit mbikëqyrës dërgohet në Drejtorinë e Administrimit të Pronës Shtetërore në MFE.

8. Administratori i shoqërisë, para mbledhjes së radhës, informon këshillin mbikëqyrës mbi realizimin e detyrave të lëna në mbledhjen e mëparshme.

IV. Kompetencat e këshillit mbikëqyrës

1. Këshilli mbikëqyrës është organ vendimmarrës në shoqëri. Ai ushtron kontroll të vazhdueshëm ndaj drejtorisë e cila administron shoqërinë. Këshilli mbikëqyrës mund të kryejë në çdo kohë verifikime dhe kontrolle, të njihet me dokumente që i gjykon të nevojshme për plotësimin e detyrës së tij.
2. Këshilli mbikëqyrës, me 2/3 e anëtarëve, përcakton numrin e anëtarëve të drejtorisë, emëron anëtarët e drejtorisë dhe, me miratimin paraprak të ministrit të Financave dhe Ekonomisë (asamblesë), ngarkon njërin prej anëtarëve të saj me cilësinë e administratorit të përgjithshëm. Në vendimin për emërim në detyrë, përcaktohet edhe paga e administratorit të shoqërisë, në përputhje me aktet ligjore për këtë qëllim dhe në varësi të situatës financiare të shoqërisë.

3. Këshilli mbikëqyrës mund të shkarkojë secilin prej tyre për shkaqe të përligjura.

4. Këshilli mbikëqyrës miraton:

a) strukturën e shoqërisë;
b) rregulloren e funksionimit të saj;
c) drejtoria e shoqërisë merr miratim nga këshilli mbikëqyrës për dhënien me qira të objekteve.

5. Këshilli mbikëqyrës i propozon për vendimmarrje ministrit të Financave dhe Ekonomisë, lidhur me këto çështje:

a) përcaktimin dhe ndryshimin e programit të veprimtarisë afatshkurtër, afatmesëm dhe afatgjatë të shoqërisë;
b) hapjen e veprimtarive ose njësive të reja dhe ndryshimin e objektit të shoqërisë;
c) shitjen e pasurive që përbëjnë aktivin e qëndrueshëm të shoqërisë;
d) pjesëmarrjen në kapitalin e shoqërive të tjera;
e) marrjen e huave afatmesme dhe afatgjata;
f) si dhe çdo çështje tjetër, që në bazë të ligjit “Për tregtarët dhe shoqëritë tregtare” është kompetencë e asamblesë së përgjithshme.

6. Këshilli mbikëqyrës lidh kontrata vjetore me drejtorinë për administrimin e shoqërisë. Përcakton nivelin e njësisë së auditimit të brendshëm, në përputhje me ligjin nr. 9009, datë 13.2.2003, “Për auditimin e brendshëm” dhe aktet nënligjore. Emëron kryetarin e njësisë së auditimit, miratimin e programit vjetor të auditimit dhe kontrollon zbatimin e tij çdo tremujor.

7. Brenda tre muajve nga mbyllja e vitit financiar, për verifikim e kontroll shqyrton raportin e drejtorisë dhe të ekspertit kontabël të autorizuar. Pas miratimit, materiali paraqitet në MFE.

V. Shpërblimi i këshillit mbikëqyrës
1. Këshilli mbikëqyrës përfiton shpërblim mujor për pjesëmarrje në këshillat mbikëqyrës. Shpërblimi përballohet nga shoqëria. Shpërblimi jepet sipas përcaktimit në vendimin e Këshillit të Ministrave nr. 570, datë 3.1.2018, “Për këshillat mbikëqyrës të shoqërive aksionare shtetërore”.

Ky udhëzim hyn në fuqi pas botimit në Fletoren Zyrtare.

MINISTËR I FINANCAVE DHE EKONOMISË
Delina Ibrahimaj

